***Пристојност је веома битна, јер представља показивање поштовања према другима.***

* **Чаробне речи** Када нешто тражиш, обавезно реци „молим“. Када нешто добијеш, реци „хвала“. Када некоме нешто дајеш, реци **„**изволи“, а ако погрешиш „извини“.
* **Не упадај у реч**! Не прекидај одрасле у разговору осим ако није заиста хитно и битно. Знај, они ће те приметити и обратити се чим заврше разговор. Стрпи се и причекај.
* **Извините, могу ли нешто да Вас питам?** Ако треба нешто да питаш одрасле, прво реци „извините“. Исто важи и кад на улици треба нешто да питаш, нпр. „Извините, колико је сати.“
* **Смем ли то?** Ако ниси сигуран да ли нешто смеш да учиниш, питај одрасле за дозволу. Тако после нећеш морати да жалиш због својих поступака, слушаш грдњу, нити да се извињаваш.
* **Не волим ово и оно... Ако ти се нешто не допада, задржи то за себе. Знај да није пристојно коментарисати нечије телесне особине попут дебљине, начина хода или фризуре осим ако дајеш комплименте.**
* **Добро сам, хвала, а ти (Ви)?** Ако те неко упита како си, учтиво му одговори и обавезно га питај то исто. То је пристојно у тој ситуацији.
* **Буди добар гост Када дођеш до друга или другарице у госте, поздрави укућане, понашај се пристојно и обавезно се захвали на сокићу, кексу... и времену које си провео у њиховом дому.**
* **Куцај на врата Пре него уђеш у неку просторију на којој су врата затворена, обавезно покуцај. А кад покуцаш, сачекај да ти се одговори, па тек онда уђи.**
* **Телефонирај пристојно Када некога зовеш телефоном, обавезно се представи па тек онда тражи особу с којом желиш да разговараш. Није довољно рећи „ја сам“, чак иако мислиш да друга особа препознаје твој глас. Говори јасно и разговетно, без мрмљања и викања, јер је то непристојно.**
* **Захвали се на поклону Немој да заборавиш да се захвалиш на сваком поклону који добијеш, чак иако ти се не свиђа. Ако ти се поклон заиста допада, лепо би било да напишеш малу поруку захвалности.**
* **Захвали на помоћи Ако ти неко помогне да нешто урадиш, увек реци „хвала“. Тако ће ти, вероватно, помоћи када ти затреба.**
* **Уступи место старијима Када се возиш аутобусом, возом, трамвајем у којем има мало слободних места, понуди своје место старијим људима, трудницама или особама са малом децом. То је пристојно. Ако случајно „налетиш“ на некога, обавезно се извини.**
* **Помози другима Сваки пут када пролазиш кроз врата, осврни се и погледај иде ли неко за тобом. У том случају, придржи врата. Понуди помоћ и ако то нико није тражио од тебе. Кад год си у прилици, понуди укућанима своју помоћ. Ако ти се захвале и кажу да им није потребна, знај да им је било драго што си се понудио. Ако те неко од одраслих замоли за услугу, учини то без гунђања и превртања очима. Ако се тако понашаш према другима и они ће се на исти начин понашати према теби.**
* **Ради и научи нешто ново** Не гунђај ако те мама замоли да обришеш судове него учини то са смешком.ако видиш родитеља, наставника или комшију како нешто ради, питај га можеш ли да му помогнеш-радећи, научићеш нешто ново.
* **Не бацај смеће!** Није лепо бацати смеће ни код куће ни на улици. Кад поједеш чоколадицу, омот баци у канту за смеће, а ако је нема у близини, стави је у џеп и баци касније.
* **Покриј уста руком ако кијаш или кашљеш** Ако кашљеш или кијаш, покриј уста руком. То је пристојно, а и тако нећеш заразити друге. Покриј уста руком и кад зеваш, јер нико не жели да гледа твоје крајнике. Немој копати нос док те други људи гледају и немој отворених уста жвакати жваку. Нос немој брисати рукавом, него папирном марамицом.
* **Пери руке пре јела** Веома је важно руке прати сапуном, нарочито пре јела, након коришћења тоалета, након посете лекару или боравка напољу, као и у свим ситуацијама кад видимо да руке нису чисте. Коса трба да буде чиста и уредно очешљана.
* **Бонтон за столом** Лепо се понашај за столом. Води рачуна да правилно користиш прибор за јело. Ако ниси сигуран како то да учиниш, замоли родитеље да те науче или посматрај друге како то раде. Не мљацкај, не срчи и не причај док једеш. Када завршиш оброк, избриши салветом уста и руке. Не нагињи се преко стола да нешто дохватиш него замоли одрасле да ти дохвате жељену ствар.
* **Знај да су сви људи различити** Неки људи не виде па ходају с белим штапом; неки се служе знаковним језиком јер не чују; неки ходају помоћу протезе или штака... Нека деца тешко читају или не могу добити прелазну оцену из математике без помоћи. Без обзира на све то, сви они ти могу бити добри пријатељи. Поштуј их.
* **Не исмевај друге!** Никад не исмевај друге, ни децу ни одрасле из било ког разлога. Задиркивањем других због великог носа, наочара или клемпавих ушију, нећеш показати да си бољи од других, него да си непристојан. Помисли како би теби било да си на месту детета кога исмевају.
* **Без увреда!** Немој звати друге погрдним именима. Ако неко погреши, није му пристојно рећи да је глуп или неспретњаковић. Чак иако си чуо ружне речи од другара, знај да се оне не смеју користити. Суздржи се од ружних речи.
* **Немој се тући!** Врло је ружно ударити некога, био он јачи или слабији од тебе, чак иако те јако наљути. Још је ружније удружити се с другима да би некога тукао или исмевао. Никад немој да пристанеш на такве ствари.
* **Не псуј!** Никад не изговарај ружне речи, то није занимљиво. Немој учити млађу децу да говоре простоте. То није ни смешно ни забавно.
* **Не вичи!** Не довикуј се на јавном месту! Замисли само каква би бука владала на улици када би се сви тако понашали.

***Ако се неко понаша супротно овим правилима, не копирај његово понашање. Помози му да научи како да се понаша пристојно и лепо. Јер, није тешко бити фин.***